b'\n_START_ARTICLE_\nOtto Friedrich von Richter\n_START_SECTION_\nElulugu\n_START_PARAGRAPH_\nRichter \xc3\xb5ppis klassikalist filoloogiat ja orientalistikat Heidelbergis ja Viinis. 1815 reisis ta koos Sven Fredrik Lidmaniga (1784\xe2\x80\x931845) Egiptusesse ja Nuubiasse, 1816 V\xc3\xa4ike-Aasiasse. Suri haigestumise t\xc3\xb5ttu Sm\xc3\xbcrnas (t\xc3\xa4nap\xc3\xa4eva \xc4\xb0zmir T\xc3\xbcrgis) reisil olles.\n_START_SECTION_\nP\xc3\xa4rand\n_START_PARAGRAPH_\nTema isa, Liivimaa \xc3\xbclemmaakohtu assessor ja maan\xc3\xb5unik Otto Magnus von Richter (1755\xe2\x80\x931826), kinkis tagasi Eestisse saadetud poja poolt kogutud muistised Tartu \xc3\x9clikoolile, millega pandi osaliselt alus ka orientalistika arenguks taasavatud Keiserliku Tartu \xc3\x9clikoolis. Suurem osa annetatud muististest asuvad t\xc3\xa4nap\xc3\xa4eval Vorone\xc5\xbeis, kuhu need evakueeriti 1915. aastal Esimese maailmas\xc3\xb5ja eest. Tartu \xc3\x9clikooli kunstimuuseumis on aga alles Richteri kogust p\xc3\xa4rinevad Egiptuse muumiad ning Tartu \xc3\x9clikooli raamatukogus mitmeid araabia-, p\xc3\xa4rsia- ja t\xc3\xbcrgikeelsed k\xc3\xa4sikirju ning Richteri kogutud tr\xc3\xbckiseid.\n_START_SECTION_\nRichteri reisim\xc3\xa4lestused\n_START_PARAGRAPH_\nRichteri k\xc3\xa4sikirjalised reisim\xc3\xa4lestused on praegu hoiul Rahvusarhiivis. 1822. aastal toimetas Tartu \xc3\xbclikooli rektor Gustav von Ewers osa sellest materjalist tr\xc3\xbckki ja lasi Berliini kirjastuses Verlag Georg Reimer avaldada raamat pealkirja all "Wallfahrten im Morgenlande. Nach Otto Fr. von Richters Tageb\xc3\xbcchern und Briefen dargestellt von J. Ph. G. von Ewers" (\'Palver\xc3\xa4nnakud hommikumaal. Otto Fr. von Richteri p\xc3\xa4evikute ja kirjade alusel koostanud J. Ph. G. von Ewers\'). Richteri teos ilmus koos albumiga "Kupfer zu Otto Fr. von Richters Wallfahrten im Morgenlande", milles on 15 akvatintatehnikas pilti. Viis neist on Karl August Senffi t\xc3\xb6\xc3\xb6d. Teised 10 on signeerimata, kuid Wilhelm Neumanni andmetel olevat nende autoriks Andreas von L\xc3\xb6wis of Menar. Senffi ja L\xc3\xb6wise grav\xc3\xbc\xc3\xbcrid on valmistatud Richteri joonistuste j\xc3\xa4rgi._NEWLINE_Raamatu uustr\xc3\xbckid ilmusid korduvalt 2000.\xe2\x80\x932010. aastatel Saksamaa kirjastustes.\n_START_SECTION_\nGrav\xc3\xbc\xc3\xbcr Richteri portreega\n_START_PARAGRAPH_\n1822. aastal Berliinis ilmunud Richteri raamatu "Wallfahrten im Morgenlande" frontispissil avaldati autori portree, mis oli Karl August Senffi loodud grav\xc3\xbc\xc3\xbcr. Grav\xc3\xbc\xc3\xbcri loomisaja dateerivad Tartu \xc3\x9clikooli kunstimuuseum ja Tartu Kunstimuuseum aastasse 1822 ja grav\xc3\xbc\xc3\xbcri aluseks olnud t\xc3\xb6\xc3\xb6 autoriks m\xc3\xa4rgitakse grav\xc3\xbc\xc3\xbcril leitud kirje Vernet pinx alusel C. Vernet. Eesti Kunstimuuseumis ja Tartu Kunstimuuseumis olevatel eksemplaridel tekst puudub. Ka nende digiandmebaasis pole  m\xc3\xa4rgitud grav\xc3\xbc\xc3\xbcri aluseks olnud teose autorit._NEWLINE_Senffi grav\xc3\xbc\xc3\xbcri reproduktsioon on avaldatud ka 1971. aastal kunstiteadlase Voldemar Vaga raamatus "Kunst Tartus XIX sajandil". Ja kuigi Vaga oli teadlik 1822. aastal ilmunud Richteri raamatust "Wallfahrten im Morgenlande", m\xc3\xa4rgib ta oma raamatus ekslikult, et Senffi grav\xc3\xbc\xc3\xbcril on kujutatud Woldemar Dietrich von Budberg.'